Brønnøysundregistrene

Brønnøysundregistrene, formelt Registerenheten i Brønnøysund, er en norsk statlig etat underlagt Nærings- og fiskeridepartementet som driver mange av landets viktigste registre. Brønnøysundregistrene utvikler og driver digitale tjenester som effektiviserer, samordner og forenkler dialogen med det offentlige for privatpersoner og virksomheter.

Hovedkontoret ligger i Brønnøy kommune i Nordland fylke, med kontorlokaler i Havnegata sentralt i Brønnøysund. Den 20. september 2021 flyttet Brønnøysundregistrene inn i nye kontorlokaler ved siden av det gamle bygget.Brønnøysund Avis: "Historisk flyttedag for Brønnøysundregistrene" Brønnøysundregistrene har ca. 430 medarbeidere og de fleste jobber i Brønnøysund. Brønnøysundregistrene har også kontor i Narvik og Oslo. 

Direktør fra april 2026 er Inger Lise Strøm, som i statsråd 19. desember 2025 ble utnevnt til embetet. Hun etterfulgte Lars Peder Brekk.

Brønnøysundregistrene hadde frem til 1. januar 2020 forvaltningsansvar for Altinn. Da ble Altinn en del av Digitaliseringsdirektoratet sammen med tidligere Direktoratet for forvaltning og IKT.

 Historikk 
Brønnøysundregistrene har som statlig etat en åtte år lang forhistorie. Løsøreregisteret ble som første register etablert i 1980. Registeret var da en del av Brønnøy Sorenskriverembete, underlagt Justisdepartementet. Året etter kom Ektepaktregisteret og Regnskapsregisteret. 
I 1988, og samtidig med Foretaksregisteret, ble Brønnøysundregistrene skilt ut som egen statlig forvaltningsetat, fortsatt underlagt Justisdepartementet. 
Fra 2001 ble registrene en etat underlagt Nærings- og handelsdepartementet, og med det i enda større grad et viktig næringspolitisk redskap for forenkling og samordning i forholdet mellom det offentlige og næringslivet.
I 2009 ble det ved en virksomhetsoverdragelse etablert en seksjon i Narvik, med innholdsansvar for informasjonsdelen i Altinn (Altinn - Starte og drive bedrift) og en telefonstøttetjeneste.

 Registre 
Brønnøysundregistrene administrerer følgende registre:
 Akvakulturregisteret
 Ektepaktregisteret
 Eco-Management and Audit Scheme (EMAS)
 Enhetsregisteret
 Foretaksregisteret
 Frivillighetsregisteret
 Gebyrsentralen
 Gjeldsordningsregisteret
 Jegerregisteret
 Kommunalt rapporteringsregister (KOR)
 Konkursregisteret
 (inkluderer Konkurskaranteneregisteret)
 Løsøreregisteret
 Oppgaveregisteret
 Partiregisteret
 Registeret for offentlig støtte
 Registeret for utøvere av alternativ behandling
 Register over reelle rettighetshavere
 Regnskapsregisteret
 Reservasjonsregisteret

 Digitale tjenester 
Brønnøysundregistrenes tjenester er digitale og tilgjengelig gjennom brreg.no.Brønnøysundregistrene hadde frem til 1. januar 2020 forvaltningsansvaret for Altinn.

 Andre tjenester 
Brønnøysundregistrene har veiledningstjeneste i Narvik, som har ansvar for innholdet i Altinn - Starte og drive bedrift. 
Målet for tjenestene er å gjøre det enklere å starte og drive virksomheter i Norge. 

Gebyrsentralen er ansvarlig for registrering av bilag og fakturering i forbindelse med tvangsforretninger utført av lensmenn og byfogder. Gebyrsentralen administrerer også Jegerregisteret for Direktoratet for naturforvaltning.

European Business Register er et europeisk nettverk for utveksling av foretaksopplysninger.

 Referanser 

 Eksterne lenker 

Brønnøysundregistrenes årsrapport og brukerundersøkelser 
 Altinn
 EBR (European Business Register)


Kategori:Norske direktorat
Kategori:Norsk næringsliv
Kategori:Næringsliv i Brønnøy
Kategori:Etableringer i 1988